**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 3**

***ҲАФТАНИНГ МУҲИМ ВОҚЕАЛАРИ***

**( 4 октябрдан 9 октябргача)**

**Фарғона – 2017**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

## ДЕПУТАТЛАР ИСЛОҲОТЛАРНИ ЯНАДА ЧУҚУРЛАШТИРИШГА ҚАРАТИЛГАН ДОЛЗАРБ МАСАЛАЛАРНИ КЎРИБ ЧИҚДИЛАР

2017 йилнинг 6 октябрь куни Ўзбекистон Республикаси Олий Мажлиси Қонунчилик палатасининг навбатдаги мажлиси бўлиб ўтди. Депутатлар кўпгина масалаларни кўриб чиқдилар. Хусусан, 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясига мувофиқ, мамлакатимизда олиб борилаётган ислоҳотларни ҳуқуқий жиҳатдан таъминлашга қаратилган қонун лойиҳалари муҳокама қилинди.

Парламент қуйи палатаси мажлисининг кун тартибига киритилган масалалар сиёсий партиялар фракциялари ва Ўзбекистон экологик ҳаракати депутатлар гуруҳининг, Қонунчилик палатаси қўмиталарининг мажлисларида вазирликлар ҳамда идоралар, фуқаролик жамияти институтларининг вакиллари иштирокида дастлабки тарзда ҳар томонлама ўрганиб чиқилган эди.

Депутатлар ўз ишларини «Формали кийим-бошларни тасдиқлаш, тайёрлаш ва кийиб юриш механизми тартибга солиниши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳасини иккинчи ўқишда муҳокама қилишдан бошладилар.

Ушбу қонун лойиҳаси формали кийим-бошларни тасдиқлаш, тайёрлаш ва кийиб юриш механизмини тартибга солиш мақсадида ишлаб чиқилган. Қонун лойиҳасига биноан, Ўзбе-кистон Республикасининг Маъмурий жавобгарлик тўғрисидаги кодексига, «Давлат божхона хизмати тўғрисида»ги, «Давлат солиқ хизмати тўғрисида»ги ҳамда «Суд ҳужжатлари ва бошқа органлар ҳужжатларини ижро этиш тўғрисида»ги Ўзбекистон Республикаси қонунларига ўзгартиш ва қўшимчалар киритилмоқда. Ўзбекистон Республикасининг Маъмурий жавобгарлик тўғрисидаги кодекси вазирликлар, идоралар ҳамда ташкилотлар харбий хизматчилари ва ходимларининг тасдиқланган намунадаги ҳарбий, идоравий ҳамда махсус формали кийим-бошини қонунга хилоф равишда кийиб юрганлик учун жавобгарлик тўғрисидаги модда билан тўлдирилмоқда.

Шундан сўнг депутатлар оилавий ажралишларнинг олдини олишга, шу жумладан, ушбу масала юзасидан маҳаллаларнинг тутган ўрнини кучайтириш орқали олдини олишга қаратилган қонун лойиҳасини иккинчи ўқишда кўриб чиқдилар. Ҳозирги вақтда фуқаролар йиғинлари ҳузурида яраштириш комиссиялари иш юритаётган бўлиб, улар оилавий муаммоларни тинч йўл билан ҳал этиш, яъни оилавий низоларни судга қадар кўриб чиқиш билан шуғулланаётганлиги депутатлар томонидан таъкидланди. Киритилаётган янги қоидаларга мувофиқ, Ўзбекистон Республикасининг Оила кодексига судлар ҳамда ФҲДЁ органлари томонидан уларнинг иш юритувида никоҳдан ажратиш билан боғлиқ ишлар мавжудлиги тўғрисида яраштириш комиссияларини хабардор қилишга доир қоидаларни белгилашга қаратилган ўзгартиш ва қўшимчалар киритилмоқда. Мазкур чора яраштириш комиссияларига юз бериши мумкин бўлган ажралишлар тўғрисидаги ахборотни олдиндан олиш ҳамда эр-хотинларни яраштиришга ҳаракат қилиб кўриш имконини беради.

Сўнгра депутатлар парламент ва депутатлик назорати соҳасидаги жавобгарликни кучайтириш мақсадида ишлаб чиқилган қонун лойиҳасини биринчи ўқишда кўриб чиқдилар. Ушбу ўзгартиш давлат органлари томонидан депутатлик сўровларининг ўз вақтида ҳамда сифатли кўриб чиқилишига хизмат қилади.

Ушбу масала Ўзбекистон Республикаси Президенти томонидан 2017 йил 12 июлда депутатлар, сенаторлар ва сиёсий партиялар вакиллари билан бўлиб ўтган учрашувида ташаббус қилинган эди. 2017 йилда Қонунчилик палатаси депутатлари томонидан 284 та депутатлик сўрови юборилганлиги қайд этилди. Бироқ статистика шуни кўрсатадики, 100 та депутатлик сўровига жавоблар муддатлар бузилган ҳолда етиб келган, 24 та сўров бўйича эса умуман жавоблар берилмаган.

Мажлисда Ўзбекистон Республикасининг Жиноий, Фуқаролик кодексларига ўзгартиш ва қўшимчалар киритишни назарда тутувчи «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги қонун лойиҳаси ҳам -депутатлар томонидан кўриб чиқилди.

«Одам савдосига қарши курашиш тўғрисида»ги Ўзбекистон Республикаси Қонунида белгилаб қўйилганки, одам савдоси қурбонлари мажбур қилиш ёки таҳдид остида содир этилган қилмишлари учун Ўзбекистон Республикаси қонун ҳужжатларида белгиланган тартибда фуқаролик, маъмурий ва жиноий жавобгарликдан озод этилади. Аммо мазкур нормани амалга оширишнинг ҳуқуқий механизмлари амалдаги қонун ҳужжатларида мавжуд эмас. Депутатлар томонидан кўриб чиқилган қонун лойиҳаси ушбу камчиликни бартараф этишга қаратилган бўлиб, у Ўзбекистон Республикаси Президентининг 2017 йил 14 мартда қабул қилинган «Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида»ги қарорига мувофиқ, Бош прокуратура томонидан ишлаб чиқилган.

Мазкур қонун лойиҳаси, депутатлар таъкидлаганидек, инсон ҳуқуқларининг кафолати ва ҳимоясини таъминлашда ҳал қилувчи аҳамиятга эгадир.

Қизиқарли баҳс-мунозара руҳида ўтган мажлис давомида кўриб чиқилиб, биринчи ўқишда қабул қилинган қонун лойиҳалари юзасидан депутатлар бирлашмалари ўз нуқтаи назарларини билдирдилар.

Мажлисда Олий Мажлис Қонунчилик палатасининг ваколатларига тааллуқли бошқа масалалар ҳам кўриб чиқилди.

**Ўзбекистон Республикаси Олий Мажлиси**

**Қонунчилик палатасининг Ахборот хизмати.**

## ДЎСТЛИК, АҲИЛ ҚЎШНИЧИЛИК ВА ИШОНЧНИ МУСТАҲКАМЛАШ ЙЎЛИДА

Ўзбекистон Республикаси Президенти Шавкат Мирзиёевнинг таклифига биноан Қирғизистон Республикаси Президенти Алмазбек Атамбоев 2017 йил 5-6 октябрь кунлари давлат ташрифи билан мамлакатимизда бўлди.

Ташриф доирасидаги асосий тадбирлар 5 октябрь куни Кўксарой қароргоҳида бўлиб ўтди.

Расмий кутиб олиш маросимидан сўнг давлат раҳбарлари аввал тор доирада, кейин кенгайтирилган таркибда музокаралар ўтказди. Мулоқотда мамлакатларимиз ўртасидаги ўзаро манфаатли ҳамкорликни янада ривожлантириш истиқболлари муҳокама қилинди, томонларни қизиқтирган минтақавий ва халқаро масалалар юзасидан фикр алмашилди.

Мамлакатларимиз ҳамкорлиги 1996 йил 24 декабрда имзоланган Ўзбекистон Республикаси ва Қирғизистон Республикаси ўртасида абадий дўстлик тўғрисидаги шартнома асосида изчил ривожланмоқда.

Кейинги бир йилда мамлакатларимиз ўртасидаги ҳамкорлик ривожида янги саҳифа очилди. Айниқса, Президентимиз Шавкат Мирзиёевнинг жорий йил 5-6 сентябрдаги Қирғизистон Республикасига давлат ташрифи икки томонлама муносабатларда тарихий воқеа бўлди. Унда савдо-иқтисодиёт, транспорт, энергетика, маданият соҳаларида ва чегаралар масаласида имзоланган ҳужжатлар ўзаро алоқаларни янги босқичга кўтарди.

Қирғизистон Президенти Алмазбек Атамбоевнинг мамлакатимизга келгани мазкур -тарихий ташрифнинг мантиқий давоми сифатида баҳоланди.

Ўзбек ва қирғиз халқлари азалдан бир дарёдан сув ичиб, яқин дўст ва қўшни сифатида яшаб келган. Тарихимиз, маданий ва диний қадриятларимиз, анъана ва урф-одатларимиз муштарак.

Икки давлат раҳбарларининг сиёсий иродаси ва саъй-ҳаракатлари натижасида мамлакатларимиз ўртасидаги ҳамкорлик, халқларимиз ўртасидаги дўстлик ва яхши қўшничилик муносабатлари янада мустаҳкамланди. Ҳукуматлар ва ҳудудлар даражасида делегациялар ташрифлари амалга оширилмоқда ва бу улкан самаралар бераётир.

Давлатларимиз халқаро доирада бир-бирини қўллаб-қувватламоқда. БМТ, ШҲТ, МДҲ, -Ислом ҳамкорлик ташкилоти каби халқаро тузилмалар доирасида ҳам самарали ҳамкорлик қилиб келмоқда. Минтақавий ва халқаро аҳамиятга молик масалалар бўйича томонларнинг позициялари бир-бирига мос ёки яқиндир.

Мамлакатларимиз бутун минтақада тинчлик ва хавфсизлик мустаҳкамланишидан манфаатдор. Учрашувда халқаро терроризм, диний экстремизм, наркотикларнинг ноқонуний муомалада бўлиши, трансмиллий уюшган жиноятчилик ҳамда халқаро хавфсизликка таҳдид соладиган бошқа хавф-хатарларга қарши курашишдаги ҳамкорликни янада мустаҳкамлаш масалаларига ҳам эътибор қаратилди.

Марказий Осиё сув-энергетика ресурсларидан минтақанинг барча давлатлари манфаатларини ҳисобга олган ҳолда, оқилона ва комплекс фойдаланиш бўйича икки томонлама ва минтақавий ҳамкорликни мустаҳкамлаш муҳимлиги қайд этилди. Томонлар мазкур соҳада ўзаро мақбул, узоқ муддатли, барқарор механизмларни ишлаб чиқиш, сув ресурсларидан биргаликда фойдаланиш учун мунтазам маслаҳатлашувлар ўтказади.

Музокараларда Ўзбекистон билан Қирғизистон ўртасида сиёсий, савдо-иқтисодий ва ҳудудлараро ҳамкорликни янада ривожлантириш, транспорт-коммуникация, энергетика, саноат, қишлоқ ва сув хўжалиги, маданият ва бошқа соҳалардаги алоқаларни мустаҳкамлаш масалалари муҳокама қилинди. Ўзбекистон Республикаси билан Қирғизистон Республикаси ўртасида икки томонлама ҳамкорлик бўйича ҳукуматлараро комиссия бу борада муҳим ўрин тутиши таъкидланди.

Ўзбекистонлик ишлаб чиқарувчилар яқинда Ўшда бўлиб ўтган халқаро кўргазмада иштирок этди. Қирғизистон Президентининг Ўзбекистонга давлат ташрифи доирасида «Ўзэкспомарказ»да саноат маҳсулотлари кўргазмаси ва бизнес-форум ташкил этилди.

Шавкат Мирзиёев ва Алмазбек Атамбоев Ўзбекистон ва Қирғизистон саноат маҳсулотлари кўргазмаси билан танишди.

Ташриф доирасида ўтказилган бизнес-форумда истиқболли келишувларга эришилди.

Томонлар ўзаро савдонинг барқарор ўсиш суръатини сақлаган ҳолда, яқин йилларда савдо ҳажмини бир неча баробар ошириш ва унинг номенклатурасини кенгайтиришга келишиб олди. Бунинг учун саноат кооперациясини йўлга қўйиш, қишлоқ хўжалиги техникалари, автомобиллар, автобуслар, маиший ускуналар, қурилиш материаллари, тўқимачилик маҳсулотлари ва бошқа товарлар ишлаб чиқариш бўйича қўшма корхоналар ташкил этиш юзасидан ишлар давом эттирилади. Икки мамлакат ишбилармон доиралари делегацияларининг ўзаро ташрифлари ташкил қилинади, қўшма бизнес-форумлар ўтказилади. Икки мамлакат вакилларининг Ўзбекистонда ва Қирғизистонда ўтадиган халқаро кўргазма ва ярмаркаларда иштирок этишлари қўллаб-қувватланади.

Муҳокамаларда транспорт коммуникациялари соҳасидаги алоқаларни кенгайтириш масалаларига алоҳида эътибор қаратилди. Бу икки мамлакатнинг иқтисодий ва транзит имкониятларини ошириши, янги транспорт йўлаклари очиш томонларга бирдек манфаат, қўшимча даромад келтириши таъкидланди. Ўзбекистон — Қирғизистон — Хитой темир йўли ва Андижон — Ўш — Иркештом — Қошғар автомобиль йўли қатнови бу борада улкан аҳамият касб этади.

Маданий-гуманитар соҳалардаги ҳамкорликни ривожлантириш имкониятлари ҳам кенг. Шу мақсадда таълим, фан ва техника соҳасида ҳамкорлик, таълим ва илмий муассасалар ўртасида тўғридан-тўғри алоқалар ривожлантирилмоқда. Бу илмий ва педагогик кадрлар тайёрлаш, тадқиқотчилар, мутахассис ва талабалар алмашинуви, таълим тўғрисидаги ҳужжатларни тан олиш, малака ва илмий даражалар масалалари бўйича ахборот алмашиш учун қулайлик яратади.

Ўзбекистонда ҳам, Қирғизистонда ҳам халқларимизнинг бой тарихий мероси, тили, маданияти, қадриятлари асраб-авайланмоқда. Маданий, ижодий, жамоат ташкилотлари ва уюшмалари ўртасида алоқалар қўллаб-қувватланмоқда. Кейинги вақтларда бўлиб ўтган театр жамоаларининг ижодий сафарлари, адабиёт, санъат ва фан арбоблари ижодига ва фаолиятига бағишланган тадбирлар шундан далолат беради. Шу кунларда Қирғизистонда Ўзбекистон маданияти кунлари зўр муваффақият билан ўтказилмоқда.

Президентимиз ташаббуси билан давлат чегаралари бўйича тарихий келишувларга эришилгани, чегарадош ҳудудлараро борди-келди осонлаштирилгани маданий-гуманитар алоқаларни янада мустаҳкамлади. Бу истиқболда туризм соҳаси ривожи учун ҳам кенг имкониятлар очади.

Ўзбекистонда қирғиз тилида ўқитиладиган, Қирғизистонда дарслар ўзбек тилида ўтиладиган мактаблар фаолият юритмоқда. Ўзбекистон кўмагида Ўш шаҳрида замонавий мактаб бунёд этилмоқда.

Олий даражадаги музокаралар якунида Президент Шавкат Мирзиёев ва Президент Алмазбек Атамбоев Ўзбекистон Республикаси билан Қирғизистон Республикаси ўртасида стратегик шериклик, дўстлик, аҳил қўшничилик ва ишончни мустаҳкамлаш тўғрисида декларацияни имзоладилар.

Давлат раҳбарлари ҳузурида икки мамлакат ҳудудлари, вазирлик ва идоралари ўртасидаги ҳамкорликка доир 10 дан ортиқ ҳужжатлар имзоланди. Шунингдек, давлат ташрифининг иккинчи куни ўзаро манфаатдорлик асосида яна бир қатор ҳужжатлар тайёрланди ва қабул қилинди.

Қирғизистон Республикаси Президенти Алмазбек Атамбоевнинг мамлакатимизга давлат ташрифи ниҳоясига етди. Олий мартабали меҳмонни Ислом Каримов номидаги Тошкент-халқаро аэропортида Ўзбекистон Республикаси Президенти Шавкат Мирзиёев кузатиб қўйди.

**Анвар САМАДОВ,**

**ЎзА шарҳловчиси.**

## ЎЗБЕКИСТОННИНГ МИНТАҚАДАГИ ВА ХАЛҚАРО МИҚЁСДАГИ НУФУЗИ

## ТОБОРА ОРТМОҚДА

Илгари хабар берилганидек, Ўзбекистон Республикаси Президенти Шавкат Мирзиёевнинг БМТ Бош Ассамблеяси 72-сессиясида сўзлаган нутқи хорижий мамлакатларнинг сиёсий ва экспертлар доиралари ўртасида катта қизиқиш уйғотди.

Мазкур мавзу юзасидан Европа парламентининг Италиядан депутати, Европарламентнинг Марказий Осиё мамлакатлари билан ҳамкорлик бўйича -делегацияси аъзоси Фулвио Мартушелло “Жаҳон” ахборот агентлиги мухбирига фикр-мулоҳазаларини билдираркан, Президент Шавкат Мирзиёевнинг юксак минбардан туриб, Ўзбекистон инсон ҳуқуқлари соҳасидаги ислоҳотларга ҳамда халқаро ноҳукумат ташкилотлари билан ўзаро ҳамкорликни янада ривожлантиришга қатъиян содиқлиги ҳақида берган баёноти катта эътиборга сазовор эканлигини таъкидлади.

— Президентнинг мамлакатда халқ ҳокимияти куч-қудратини оширадиган механизмларни мустаҳкамлаш бўйича қатъийлигини баён қилгани ҳам ушбу нутқнинг муҳим қирраси ҳисобланади, — деди Европарламент депутати. — Мухтасар айтганда, Ўзбекистон Президент Шавкат Мирзиёев ташаббускорлигида сиёсий, демократик ва ижтимоий-иқтисодий ўзгаришларни ҳаётга татбиқ этмоқда. Улар ҳозирги кунларнинг ўзидаёқ Европа сиёсий доираларида Ўзбекистоннинг ижобий имиджини сезиларли даражада мустаҳкамлади.

**Филиппо Коста Буранелли, Сент-Эндрюса университети (Буюк Британия) ҳузуридаги Халқаро муносабатлар мактаби профессори:**

— Ўзбекистон етакчисининг мазкур нутқи республикада янги сиёсий йўлни мустаҳкамлашга бўлган интилиш сидқидилдан эканлигини тасдиқлайди. Хусусан, мамлакатнинг кундалик ҳаётидаги айрим ижтимоий-иқтисодий камчиликлар очиқлик ҳамда ҳаққонийлик ёрдамида муҳокама қилинаётгани халқаро миқёсда эътиборга сазовордир. Чунки бу Марказий Осиё мамлакатлари дипломатиясида муҳим янгилик бўлди.

Халқаро институтлар, шу жумладан, йирик молиявий муассасалар билан узвий мулоқотнинг йўлга қўйилгани республиканинг жаҳон иқтисодиёти билан уйғунликда ривожланишига ва янада фаровонликка эришишига имконият яратади. Хавфсизлик ёпиқлик билан тенглаштирилмаслигини, барқарорлик эса иқтисодий ҳамкорлик, либераллашув ҳамда фуқароларнинг асосий ва сиёсий ҳуқуқларига ҳурмат билан биргаликда таъминланиши мумкин ҳамда лозимлигини намоён этмоқда.

**Пьер Шабаль, Гавр университети профессори (Франция):**

— Президент Шавкат Мирзиёев Ўзбекистонга “четдан туриб” назар ташлагани ҳолда, воқеликка холис ва глобал нуқтаи назардан ёндашишга қодир эканлигини тасдиқлади. Ўзбекистон етакчиси Тошкентнинг минтақа ҳамда жаҳон аҳамиятига молик ва халқаро ташкилотлар ишларида фаол қатнашишга тайёр эканлигини намойиш қилмоқда.

**Даниель Понсе Алегре, журналист, терроризм бўйича эксперт (Испания):**

— Бугунги кунда Ўзбекистон ўзининг минтақадаги ҳамда халқаро миқёсдаги ўрнини мустаҳкамламоқда. Ўзбекистон Президентининг БМТ Бош Ассамблеясининг сўнгги сессиясидаги нутқи бунинг яққол тасдиғидир.

Афсуски, ўарб жамиятининг муайян қисмида ҳамон ислом дини ҳақидаги нотўғри фикр-мулоҳазалар ҳукмрон бўлиб турибди. Шу нуқтаи назардан, Ўзбекистон етакчисининг жаҳон жамоатчилигига ислом динининг асл инсонпарварлик моҳиятини етказиш энг муҳим вазифа эканлиги тўғрисидаги чақириғи ҳозирги пайтда жуда долзарбдир. Ишончим комилки, Тошкентда ташкил этиладиган Ислом цивилизацияси марказининг фаолияти ҳаммамиз учун олиҳимматлик ҳисобланадиган бу ишга ўз ҳиссасини қўшади.

**Станислав Притчин, Россия Фанлар академияси Шарқшунослик институтининг таҳлил гуруҳи раҳбари:**

— Ўзбекистонда рўй бераётган ўзгаришларнинг асосий моҳияти “Инсон манфаатлари ҳамма нарсадан устундир” деган тамойил билан изоҳланади. 2017 йил Ўзбекистонда “Халқ билан мулоқот ва инсон манфаатлари йили” деб эълон қилинган. Шуни алоҳида қайд этиш керакки, эълон қилинган бу сиёсий шиор ортидан жамият ҳамда ҳукумат ўртасидаги ўзаро алоқаларнинг механизмларини яратиш юзасидан бутунлай аниқ-равшан ишлар ҳаётга татбиқ этилмоқда. Ҳамма жойда Президентнинг виртуал ва Халқ қабулхоналаридан фаол фойдаланилаяпти.

Тошкент бир йил ичида Марказий Осиё бўйича қўшнилар билан амалий ҳамкорликни йўлга қўйиш бобидаги ёндашувда катта ўзгаришларни амалга оширди, деб айтсак, сира муболаға бўлмайди. Хусусан, қўшнилар билан мулоқотда мутлақо янги саҳифа очилди. Бундай алоқалар аллақачон Қозоғистон ҳамда Туркманистон билан ўзаро товар -айирбошлашнинг ўсишида, Қирғизистон билан чегараларни делимитация қилиш юзасидан музокаралар жараёнидаги келишувларда ўз натижаларини бермоқда.

**Фумио Исода, Нагоя университети вице-президенти (Япония):**

— Президент Шавкат Мирзиёев нутқида таълимнинг муҳимлиги ва замонавий кадрлар тайёрлаш учун зарур шароитларни яратиш масаласи ҳам тилга олинган. Дарҳақиқат, дунё шитоб билан ўзгараётган, барқарорликка янгидан-янги хавф-хатар ҳамда таҳдидлар пайдо бўлаётган ҳозирги шароитда маърифат масаласини тушуниш жуда муҳимдир. Айнан ана шу йўналиш халқлар фаровонлигининг калити бўлиб, у инсониятни тинчлик, эзгулик ва бағрикенгликка етаклайди.

**«Жаҳон» АА.**

## ҲАМКОРЛИК АЛОҚАЛАРИ КЕНГАЙМОҚДА

Пойтахтимиздаги “Ўзэкспомарказ” Миллий кўргазма мажмуасида Ўзбекистон — Қирғизистон бизнес форуми бўлиб ўтди.

Қирғизистон Республикаси Президенти Алмазбек Атамбоевнинг мамлакатимизга давлат ташрифи доирасида ташкил этилган мазкур тадбирда икки давлатнинг иқтисодиёт, туризм, энергетика, электротехника, қурилиш материаллари, савдо-саноат, қишлоқ хўжалиги, озиқ-овқат, тўқимачилик ҳамда енгил саноат каби соҳалар учун масъул вазирлик ва идоралари, компаниялари раҳбарлари, кичик ҳамда ўрта бизнес вакиллари қатнашди.

Ўзбекистон Савдо-саноат палатаси раиси А. Икрамов, Қирғизистон Савдо-саноат палатаси президенти М. Шаршекеев ва бошқалар мамлакатларимиз ўртасидаги алоқалар барча йўналишда, айниқса, савдо-иқтисодий соҳада изчил ривожланиб бораётганини алоҳида таъкидлади.

— Қирғизистонлик ишбилармонлар мамлакатимиз тадбиркорлари билан ҳамкорликка катта қизиқиш билдиришмоқда, — дейди Савдо-саноат палатаси масъул ходими ўофиржон Усмонов. — Бугунги кунда юртимизда Қирғизистон капитали иштирокидаги 54 та қўшма корхона фаолият юритаётган бўлса, Қирғизистонда ўзбекистонлик ишбилармонлар томонидан ташкил этилган 49 та корхона ишлаб турибди.

Форум доирасида биргаликда қишлоқ хўжалиги, автомобилсозлик, маиший техника воситалари, қурилиш материаллари, тўқимачилик маҳсулотлари ҳамда бошқа товарлар ишлаб чиқаришни йўлга қўйиш бўйича келишиб олинди. Бу, ўз навбатида, тадбиркорлар ўртасидаги тўғридан-тўғри алоқаларни янада ривожлантиради.

Тадбирда Қирғизистон ишбилармон доиралари вакиллари мамлакатимизда яратилган қулай сармоявий муҳитга юксак баҳо беришди. Янги лойиҳаларни ишлаб чиқиш ва амалиётга жорий этиш масалалари бўйича музокаралар олиб боришди.

— 2008 йилдан бери “Аkfa” компанияси билан ҳамкорлик қилиб, ички бозорга юқори сифатли маҳсулот етказиб бераяпмиз, — дейди қирғизистонлик тадбиркор Суҳбатилла Мирзаев. — Бугунги форумда “Artel” компанияси билан ҳам ҳамкорликни йўлга қўйиб, ўзаро манфаатли келишувларга эришдик.

— Форум биз учун ҳам самарали бўлди, — дейди пойтахтимизда фаолият юритаётган “Anaxmed Gaz Biznes” МЧЖ бош директори ўринбосари Азиз Каримов. — Чунки унинг -доирасида ўсимлик ёғи экспорти бўйича 10 миллион АҚШ долларилик шартнома имзоладик. Келгусида экспорт ҳажмини янада оширишга келишиб олдик.

Айтиш жоизки, бизнес-форумда 200 миллион АҚШ доллари атрофида шартномалар -имзоланди. Тадбирнинг очилишида айтиб ўтилганидек, келгусида икки мамлакат ўртасидаги ўзаро товар айирбошлаш ва савдо ҳажми 500 миллион долларга етказилади.

Қирғизистонлик тадбиркор Юнусали Макамбаевнинг таъкидлашича, ўзбек ҳамда қирғиз миллати азалдан қардош халқ бўлиб келган. Икки давлатни боғловчи чегара постларининг очилиши савдо соҳасида ҳам улкан имкониятларни яратиб берди. Ишбилармон форумда фарғоналик шериклар билан ҳамкорлик қилиш бўйича шартномалар имзолади. Ана шу асосда келгусида биргаликда эшитиш мосламаларини ишлаб чиқариш йўлга қўйилади.

Икки томонлама фаол савдо-иқтисодий ва сармоявий ҳамкорликни янада мустаҳкамлаш имконини берган ушбу тадбирда 17 та ҳужжат имзоланди.

**Раҳимжон ШЕРҚУЛОВ,**

**«Халқ сўзи» мухбири.**

##### **ИСЛОҲОТЛАРДА ЕЛКАДОШ**

Президентимизнинг Бирлашган Миллатлар Ташкилоти Бош Ассамблеяси 72-сессиясида сўзлаган нутқи мамлакатимизда “Инсон манфаатлари ҳамма нарсадан устун” деган устувор тамойилдан келиб чиқди.

Давлатимиз раҳбари 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси асосида амалга оширилаётган ишлар ҳақида маълумот бериш билан дунё аҳли эътиборини бугун мамлакатимизда барча соҳаларда олиб борилаётган кенг кўламли ислоҳотларга қаратди. Айни шу Ҳаракатлар стратегиясида биз ёшларнинг таълим-тарбияси, келажаги йўлида бир қатор чора-тадбирларни амалга ошириш белгилаб берилган.

Юртбошимиз томонидан глобаллашув ва ахборот-коммуникация технологиялари жадал ривожланиб бораётган бугунги шароитда ёшларга оид сиёсатни шакллантириш ва амалга оширишга қаратилган умумлаштирилган халқаро ҳуқуқий ҳужжат – БМТнинг Ёшлар ҳуқуқлари тўғрисидаги конвенциясини ишлаб чиқиш таклиф этилди. Бу эса дунё аҳлига юртимизда навқирон авлод камолотига юксак эътибор қаратилаётганини яна бир карра англатди.

 Президентимиз энг ўткир экологик муаммоларидан бири – Орол ҳалокатига тўхталиб ўтгани ҳам бежиз эмас. “Мана, менинг қўлимда – Орол фожиаси акс эттирилган харита. Ўйлайманки, бунга ортиқча изоҳга ҳожат йўқ. Денгизнинг қуриши билан боғлиқ оқибатларни бартараф этиш халқаро миқёсдаги саъй-ҳаракатларни фаол бирлаштиришни тақозо этмоқда” деб таъкидлади Президентимиз. Бу нафақат Ўзбекистон балки, бизга қўшни мамлакатларнинг осойишта ҳаёти, мусаффо экологияси, инсон саломатлиги йўлидаги долзарб масаладир.

Нутқда тинчлик-осойишталик, дунёнинг бу борадаги сиёсий манзаралари ҳақида айтилган фикрлар  ҳам ватандошларимизни, айниқса, биз ёшларни бефарқ қолдирмади. Биз ёшлар мамлакатимизда олиб борилаётган ислоҳотларда бор куч ва билим, салоҳиятимиз билан елкадош бўлишга тайёрмиз.

**Моҳидил ҚУРБОНОВА,**

**“Ёш сиёсатчи – 2016” республика кўрик-танлови ғолиби**

##### **ҚОНУН ЛОЙИҲАСИ – ХАЛҚ МУҲОКАМАСИДА**

Мамлакатимизда жамоатчилик назоратини такомиллаштириш, уни амалга оширишнинг ташкилий-ҳуқуқий механизмларини мустаҳкамлашга қаратилган ислоҳотлар босқичма-босқич амалга оширилмоқда. Хусусан, мустақилликнинг дастлабки йиллариданоқ Конституциямизда давлатнинг жамият олдидаги масъуллиги мустаҳкамлаб қўйилди. 2014 йил 16 апрелда Конституциямизнинг бир қатор моддаларига киритилган ўзгартиш ва қўшимчалар эса жамоатчилик назорати институтига конституциявий мақом берди.

Дарҳақиқат, миллий қонунчилигимизда фуқаролик жамияти институтларининг ижтимоий фаоллигини ва уларнинг давлат органлари устидан жамоатчилик назоратини олиб бориш борасидаги ваколатини мустаҳкамлашга қаратилган юздан ортиқ норматив-ҳуқуқий ҳужжатлар мавжуд. Уларнинг жумласига “Ўзбекистон Республикасида жамоат бирлашмалари тўғрисида”ги, “Нодавлат нотижорат ташкилотлари тўғрисида”ги, “Фуқароларнинг ўзини ўзи бошқариш органлари тўғрисида”ги, “Ахборот эркинлиги принциплари ва кафолатлари тўғрисида”ги ва бошқа қонун ҳужжатларини киритиш мумкин.

Мамлакатимизда жамоатчилик назоратини олиб бориш бўйича норматив-ҳуқуқий база шакллантирилган бўлиб, у тизимли равишда ривожланиб бормоқда. Шу билан бирга, жамиятни демократлаштириш жараёнининг босқичма-босқич ривожланиб бориши самараси ўлароқ фуқароларнинг ижтимоий-сиёсий фаоллиги ортиб бормоқда. Бу эса жамоатчилик назорати бўйича махсус қонун қабул қилишни талаб этади.

Таъкидлаш лозимки, Ўзбекистон Республикаси Президентининг 2017 йил 7 февралдаги ПФ-4947-сон Фармони билан тасдиқланган Ҳаракатлар стратегиясини “Халқ билан мулоқот ва инсон манфаатлари йили”да амалга оширишга оид Давлат дастурида жорий йилда “Жамоатчилик назорати тўғрисида”ги Қонун лойиҳасини ишлаб чиқиш белгиланган эди.

Шунга мувофиқ Олий Мажлис Қонунчилик палатаси депутатлари, жамоат ташкилотлари, оммавий ахборот воситалари вакиллари ҳамда бошқа экспертлардан ташкил топган ишчи гуруҳи томонидан “Жамоатчилик назорати тўғрисида”ги қонун лойиҳаси тайёрланди.

Айтиш жоизки, ушбу қонун лойиҳасини тайёрлаш жараёнида миллий тажриба, яъни, бугунги кунда мавжуд қонунчилигимизда жамоатчилик назорати билан боғлиқ нормалар, шунингдек, ушбу масалада олим ва мутахассисларнинг назарий ва амалий қарашлари ҳамда хорижий давлатлар тажрибаси атрофлича ўрганиб таҳлил этилди.

Қонун лойиҳаси 21 та моддадан иборат бўлиб, унинг мақсади фуқароларнинг давлат органлари фаолияти устидан жамоатчилик назоратини амалга ошириш орқали Конституциямизда кафолатланган жамият ва давлат ишларини бошқаришга бўлган ҳуқуқларининг амалга оширилиши билан боғлиқ муносабатларни тартибга солишдан иборат.

  Хўш бундай назорат ким томонидан амалга оширилади, деган саволга қонун лойиҳасида 4 та субъект санаб ўтилмоқда. Булар авваламбор Ўзбекистон Республикаси фуқаролари, фуқароларнинг ўзини ўзи бошқариш органлари, нодавлат нотижорат ташкилотлари ва оммавий ахборот воситаларидир.

Жамоатчилик назорати кимнинг устидан олиб борилади, деган савол туғилиши мумкин. Айтиш лозимки, Қонунда жамоатчилик назорати объекти аниқ очиб берилмоқда. Унга кўра давлат органлари ва улар мансабдор шахсларининг қуйидаги соҳадаги фаолияти жамоатчилик назоратининг объекти ҳисобланади:

қабул қилинаётган норматив-ҳуқуқий ҳужжатларда, қарорларда, шунингдек давлат, тармоқ ва минтақавий ривожлантириш дастурларида жамоатчилик манфаатларини, жамоатчилик фикрини ҳисобга олиш бўйича;

фуқароларнинг, юридик шахсларнинг ҳуқуқлари ва қонуний манфаатларини, жамият манфаатларини ҳимоя қилиш соҳасидаги қонун ҳужжатлари талабларининг ижро этилишини таъминлаш бўйича;

ўз зиммасига юклатилган социал ва ижтимоий манфаатларга дахлдор бўлган вазифалар ва функцияларни самарали бажариш бўйича;

самарали ва сифатли давлат хизматларини кўрсатиш бўйича;

ижтимоий шериклик доирасида амалга ошириладиган битимлар, шартномалар, лойиҳалар ва дастурларни бажариш бўйича фаолияти жамоатчилик назоратининг объектидир.

Энди назорат қандай шаклда олиб борилади, деган саволга қонун лойиҳасида 8 та шакл санаб ўтилмоқда. Улардан биринчиси давлат органларига мурожаатлар ва сўровлар юбориш, иккинчиси давлат  органларининг  очиқ  ҳайъат  мажлисларида  иштирок этиш,  учинчиси жамоатчилик муҳокамаси, тўртинчиси жамоатчилик эшитуви, бешинчиси жамоатчилик мониторинги, олтинчиси жамоатчилик экспертизаси, еттинчиси жамоатчилик фикрини ўрганиш ва ниҳоят саккизинчиси фуқароларнинг ўзини ўзи бошқариш органлари томонидан ижро этувчи ҳокимият органларининг, бошқа ташкилотлар ва муассасаларнинг ҳисоботларини эшитишдир.

Айни кунда қонун лойиҳаси кенг халқ муҳокамасига қўйилган бўлиб, муҳокамаларни амалий руҳда ўтказиш, таклифлар йиғиш мақсадида Қонунчилик паллатаси депутатлари иштирокида ҳудудларда анжуманлар, давра суҳбатлари, сайловчилар билан юзма-юз мулоқотлар ташкил этилмоқда.

Жумладан, ўтган ҳафта якунида Фарғона шаҳрида ҳам ана шундай давра суҳбати ўтказилди. Унда Ўзбекистон Республикаси Олий Мажлиси Қонунчилик палатаси депутатлари, вилоят ҳокимлигининг ёшлар сиёсати, ижтимоий ривожлантириш ва маънавий-маърифий ишлар бўйича мутахассислари, Фуқароларнинг ўзини ўзи бошқариш органлари фаолиятини мувофиқлаштириш бўйича ҳудудий Кенгаш аъзолари, вилоятда фаолият юритаётган нодавлат нотижорат ташкилотлар, фуқароларнинг ўзини ўзи бошқариш органлари вакиллари ҳамда маҳаллий ОАВ вакиллари иштирок этдилар. Давра суҳбатида қонун лойиҳаси кенг ва атрофлича муҳокама этилиб, маҳаллий мутахассисларнинг, эксперт ва ҳуқуқшуносларнинг фикр-мулоҳазалари, таклифлари эшитилди.

Қонун лойиҳаси муҳокамасига бағишланган ана шундай тадбирлар республикамиз ҳудудлари бўйлаб кенг аудиторияларда ўтказилмоқда. Бундай кўзланган асосий мақсад эса “Жамоатчилик назорати тўғрисида”ги Қонунни ҳар томонлама пухта тайёрлаш ва амалиётга жорий этишдан иборат. Зеро, қонун халқ манфаатларини ишончли ҳимоя қилишга, мамлакат тараққиёти ва аҳоли фаровонлигини таъминлашга хизмат қилсин.

**Баҳром ОБИДЖОНОВ,**

**Олий Мажлис Қонунчилик палатаси депутати.**

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2017 йил 4-9октябр(xs.uz)*

*2. “Фарғона ҳақиқати” газетаси 2017 йил 4-9 октябрь(haqiqat.uz)*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 9.10.2017 йил Бую. № \_\_\_\_ адади 290.**